CELEX: 32018D1668
Language: ro
Date: 2018-11-06 00:00:00
Title: Decizia de punere în aplicare (UE) 2018/1668 a Comisiei din 6 noiembrie 2018 de modificare a anexei I la Decizia 2006/766/CE în ceea ce privește rubrica referitoare la Statele Unite ale Americii din lista țărilor terțe și a teritoriilor din care se autorizează importurile de moluște bivalve, echinoderme, tunicieri și gasteropode marine vii, refrigerate, congelate sau prelucrate pentru consumul uman [notificată cu numărul C(2018) 7207] (Text cu relevanță pentru SEE.)

8.11.2018   
               
               
                  RO
               
               
                  Jurnalul Oficial al Uniunii Europene
               
               
                  L 278/26
               
            
         DECIZIA DE PUNERE ÎN APLICARE (UE) 2018/1668 A COMISIEI
         din 6 noiembrie 2018
         de modificare a anexei I la Decizia 2006/766/CE în ceea ce privește rubrica referitoare la Statele Unite ale Americii din lista țărilor terțe și a teritoriilor din care se autorizează importurile de moluște bivalve, echinoderme, tunicieri și gasteropode marine vii, refrigerate, congelate sau prelucrate pentru consumul uman
         
            
               [notificată cu numărul C(2018) 7207]
            
         
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 854/2004 al Parlamentului European și al Consiliului din 29 aprilie 2004 de stabilire a normelor specifice de organizare a controalelor oficiale privind produsele de origine animală destinate consumului uman (1), în special articolul 11 alineatul (1),
         întrucât:
         
                     (1)
                  
                  
                     Regulamentul (CE) nr. 854/2004 prevede că produsele de origine animală trebuie să fie importate numai dintr-o țară terță sau dintr-o parte a unei țări terțe înscrise pe o listă întocmită în conformitate cu regulamentul respectiv.
                  
               
                     (2)
                  
                  
                     Regulamentul (CE) nr. 854/2004 prevede deopotrivă că la întocmirea și actualizarea acestor liste trebuie să se țină seama de rezultatele controalelor efectuate de Uniune în țările terțe. Regulamentul (CE) nr. 882/2004 al Parlamentului European și al Consiliului (2) prevede că țările terțe vor fi înscrise pe astfel de liste doar dacă autoritățile competente ale acestora furnizează garanții corespunzătoare în ceea ce privește conformitatea sau echivalența cu legislația privind hrana pentru animale și produsele alimentare și cu normele de sănătate animală ale Uniunii.
                  
               
                     (3)
                  
                  
                     Decizia 2006/766/CE a Comisiei (3) enumeră țările terțe și teritoriile care îndeplinesc criteriile menționate în Regulamentul (CE) nr. 854/2004 și care sunt, prin urmare, în măsură să garanteze că produsele menționate în Decizia 2006/766/CE îndeplinesc condițiile sanitare prevăzute de legislația Uniunii în vederea protejării sănătății consumatorilor și, în consecință, pot fi exportate în Uniune. În particular, anexa I la decizia respectivă prevede o listă cu țări terțe din care sunt autorizate importurile de moluște bivalve, echinoderme, tunicieri și gasteropode marine pentru consumul uman. Lista respectivă indică, de asemenea, restricțiile aplicabile unor astfel de importuri din anumite țări terțe.
                  
               
                     (4)
                  
                  
                     Cele mai recente controale efectuate de Uniune în Statele Unite ale Americii pentru a evalua sistemul de control în vigoare care reglementează producția de moluște bivalve destinate exportului către Uniune au avut loc în 2015. Potrivit controalelor respective și asigurărilor furnizate de autoritățile competente din Statele Unite ale Americii, condițiile de producție a moluștelor bivalve, aplicabile în statele Massachusetts și Washington, oferă garanții echivalente cu cele prevăzute de legislația relevantă a Uniunii. Prin urmare, ar trebui autorizate importurile de moluște bivalve, tunicieri, echinoderme și gasteropode marine provenite din statele Massachusetts și Washington din Statele Unite ale Americii. Comisia va stabili condițiile specifice aplicabile exportului acestor produse într-un certificat de sănătate publică.
                  
               
                     (5)
                  
                  
                     Prin urmare, Decizia 2006/766/CE ar trebui modificată în consecință.
                  
               
                     (6)
                  
                  
                     Măsurile prevăzute în prezenta decizie sunt conforme cu avizul Comitetului permanent pentru plante, animale, produse alimentare și hrană pentru animale,
                  
               ADOPTĂ PREZENTA DECIZIE:
         
            Articolul 1
            În anexa I la Decizia 2006/766/CE, rubrica referitoare la Statele Unite ale Americii se înlocuiește cu următorul text:
            
               
                           „SUA
                        
                        
                           Statele Unite ale Americii
                        
                        
                           Statele Massachusetts și Washington”
                        
                     
         
         
            Articolul 2
            Prezenta decizie se adresează statelor membre.
         
         
            Adoptată la Bruxelles, 6 noiembrie 2018.
            
               
                  Pentru Comisie
               
               Vytenis ANDRIUKAITIS
               
                  Membru al Comisiei
               
            
         
         
            (1)  JO L 139, 30.4.2004, p. 206.
         
            (2)  Regulamentul (CE) nr. 882/2004 al Parlamentului European și al Consiliului din 29 aprilie 2004 privind controalele oficiale efectuate pentru a asigura verificarea conformității cu legislația privind hrana pentru animale și produsele alimentare și cu normele de sănătate animală și de bunăstare a animalelor (JO L 165, 30.4.2004, p. 1).
         
            (3)  Decizia 2006/766/CE a Comisiei din 6 noiembrie 2006 de stabilire a listelor țărilor terțe și a teritoriilor din care se autorizează importurile de moluște bivalve, echinoderme, tunicieri, gasteropode marine și produse pescărești (JO L 320, 18.11.2006, p. 53).